Harry Maguire ræðir við dómarann Paul Tierney í leik Manchester United gegn Chelsea . AFP Manchester United er eitt þeirra liða sem hagnast hafa mest á inngripum VAR-myndbandsdómgæslunnar en íþróttamiðillinn ESPN tók saman hvaða lið ensku úrvalsdeildarinnar í knattspyrnu hafa grætt mest og hvaða lið tapað mest á kerfinu umdeilda . Manchester United er eitt þriggja liða sem hafa í þrígang lent í að ákvörðun er breytt , liðinu í hag . Fyrstu afskipti VAR í leik United voru að vísu Manchester-liðinu í óhag þegar Arsenal kom í heimsókn á Old Trafford í haust . Pierre-Emerick Aubameyang jafnaði þá metin fyrir Arsenal og var markið í fyrstu dæmt af vegna rangstöðu en síðar breytt í gilt mark eftir myndbandsathugun . Eftir það hefur kerfið vinsæla haft afskipti af leikjum United í þrígang , alltaf rauðu djöflunum í hag . Liðið fékk tvær vítaspyrnur í sama leiknum gegn Norwich , þökk sé myndbandsdómurum , sem fóru þó báðar forgörðum , og svo aftur víti í grannaslagnum gegn Manchester City um síðustu helgi sem Marcus Rashford skoraði úr í fræknum sigri United . Brighton og Tottenham eru hin tvö liðin sem hafa notið góðs af afskiptum VAR þrisvar sinnum . Tottenham slapp eftirminnilega með skrekkinn gegn Englandsmeisturum Manchester City þegar Gabriel Jesus skoraði dramatískt sigurmark í leik liðanna sem síðar var dæmt ógilt en sóknarmaðurinn handlék knöttinn í aðdraganda marksins . Í leikjum toppliðs Liverpool hefur VAR þrisvar sinnum haft afskipti af ákvörðun dómara og tvisvar var það lærisveinum Jürgens Klopps í hag . Mark var dæmt af Chelsea í 2 : 1 - sigri Liverpool í einvígi liðanna á Stamford Bridge og það sama gerðist í leik Liverpool og Crystal Palace , þar sem mark var dæmt af heimamönnum á Selhurst Park en Liverpool vann einnig þann leik 2 : 1 . Eina skiptið sem ákvörðun VAR snerist gegn Liverpool var í eina leiknum sem liðið hefur tapað stigum á tímabilinu , í 1 : 1 - jafnteflinu gegn fjendunum í Manchester United . Jöfnunarmark Sadios Manés var þá dæmt af þar sem Senegalinn handlék knöttinn áður en hann skoraði . Chelsea oftast orðið fyrir barðinu á VAR Englandsmeistarar Manchester City hafa verið heldur óheppnari . Þrjár ákvarðanir hafa verið þeim í óhag en einu sinni kom myndbandsdómgæslan þeim til bjargar . Sergio Aguero fékk þá að endurtaka vítaspyrnu sem hann klúðraði þar sem leikmaður West Ham var of fljótur á sér og hljóp inn í teig áður en Argentínumaðurinn spyrnti boltanum . Það eru svo lið Chelsea og Norwich sem reka lestina en bæði lið hafa verið á öfugum enda VAR-dómgæslunnar í þrjú skipti . Bæði lið hafa einu sinni hagnast á ákvörðun kerfisins en mörk voru tekin af Chelsea í leikjum gegn Norwich og Liverpool og þá fékk Callum Hudson-Odoi ekki vítaspyrnuna sem dæmd var honum í vil í leik gegn Burnley .